รายละเอียดการเปิดประเทศของไทย ใน 2Q21-4Q21 / การประชุม FETCO ที่พูดคุยกันในประเด็นของการเปิดประเทศ และ Vaccines
30 มีนาคม 2564

รายละเอียดการเปิดประเทศของไทย ใน 2Q21-4Q21 / การประชุม FETCO ที่พูดคุยกันในประเด็นของการเปิดประเทศ และ Vaccines 

จากมาตรการการเปิดประเดทศล่าสุดรัฐบาลมีมติอนุมัติให้นักท่องเที่ยวระหว่างประเทศที่ได้รับการฉีดวัคซีนต้านโควิด-19 เดินทางเข้าประเทศไทยได้ตั้งแต่ไตรมาส 2/2564 เป็นต้นไป เป็นในลักษณะของ Area Quaratine โดยรัฐบาลจะอนุญาตให้นักท่องเที่ยวที่มีภูมิคุ้มกันไวรัสโควิด-19 เข้ามาพักอาศัยเริ่มต้นใน จ.ภูเก็ตในปี 2564 ก่อนขยายไปจังหวัดท่องเที่ยวชั้นนำอื่นๆ โดยจะต้องกักตัวอยู่ในโรงแรมเป็นเวลา 7 วันในช่วงไตรมาส 2/2564  

จ.ภูเก็ตจะยกเลิกมาตรการกักตัวในไตรมาส 3/2564 สำหรับนักท่องเที่ยวที่ฉีดวัคซีนครบ 2 โดสแล้ว และรัฐบาลคาดว่าจะยกเลิกมาตรการกักตัวในในไตรมาส 4/2564 ต่อไป  

เบื้องต้น เมื่ออิงจากแผนการเปิดรับนักท่องเที่ยวที่มีภูมิคุ้มกันไวรัสโควิด-19 ของรัฐบาลเข้ามาในพื้นที่ จ.ภูเก็ตโดยไม่ต้องกักตัวในไตรมาส 3/2564 เราคาดว่า CENTEL จะได้รับประโยชน์มากที่สุดเพราะมีจำนวนห้องพักใน จ.ภูเก็ตถึง 19.4% ต่อพอร์ตทั้งหมดของบริษัทฯ ทั้งยังมีโรงแรมที่คิดเป็น 49% ที่ตั้งอยู่ใน 6 พื้นที่ที่รัฐบาลจะยกเลิกมาตรการกักตัวในไตรมาส 4/2564 อีกด้วย ซึ่งมากกว่าของ DTC ที่ 45% VRANDA ที่ 39% และ ERW ที่ 34% และ เรายังคงมุมมองนักท่องเที่ยวทั้งปี 2564 ของเราที่ 4.3 ล้านคนและสำหรับปี 2565 ที่ 24 ล้านคน 

สำหรับประเด็นวัคซีน เมื่อวานที่ผ่านมา สภาธุรกิจตลาดทุนไทย ได้มีการจัดงาน "กระทรวงสาธารณสุขพบนักวิเคราะห์และนักลงทุนสถาบัน" โดยหลักๆเป็นประเด็นของ Vaccine และ การเปิดประเทศ ประเด็นหลักๆของการพูดคุย คือ 1. การฉีดวัคซีนที่มากขึ้นจะแปรผกผันกับการ quarantine กล่าวคือ หากมีการฉีดวัคซีนกันเร็วขึ้น การล็อคดาวน์จะผ่อนคลายลงเช่นกัน โดยตัวอย่างที่ชัดเจนคือมาตรการการเปิดประเทศล่าสุด ซึ่งให้นักท่องเที่ยวระหว่างประเทศที่ได้รับการฉีดวัคซีนต้านโควิด-19 เดินทางเข้าประเทศไทยได้ตั้งแต่ไตรมาส 2/2564 เป็นต้นไป และมีการคลายล็อคเพิ่มเติมจากการฉีด vaccine ที่เพิ่มขึ้น 

2. Herd immunity สำหรับประเทศไทย ด้วยค่า R0 ที่ 2.5 จึงจำเป็นต้องฉีดวัคซีนให้ประชากร 50-70% เพื่อสร้างภูมิคุ้มกันหมู่ (ขั้นต่ำ 35 ล้านคน) โดย คุณ อนุทิน กล่าวว่า หากหักสตรีมีครรภ์ เด็กอายุต่ำกว่า 18 ปี ออก จำนวน 35ล้านคน จะเหลือเพียง 28-29ล้านคน และ ด้วยวัคซีนของไทย ณ ปัจจุบัน เพียงพอ ต่อการสร้างภูมิคุ้มกันหมู่ (66 ล้านโดส จาก Sinovac 5 ล้านโดส และ AstraZeneca อีก กว่า 60ล้านโดส) และล่าสุดได้มีการขึ้นทะเบียนวัคซีนตัวที่ 3 คือ Johnson&Johnson 

ปัจจุบัน ประเทศไทยมีการฉีดวัคซีนต้านโควิด-19 ไปแล้วมากกว่า 150,000 โดส (ณ วันที่ 28 มี.ค. 2564) หรือ 0.2% ต่อประชากรทั้งประเทศ อิงข้อมูลจากกรมควบคุมโรค จากจำนวนข้างต้นพบว่ามี 19,920 รายที่ได้รับการฉีดครบจำนวนแล้ว ขณะที่อีก 130,187 รายได้รับการฉีดเพียง 1 โดส โดยรวมแล้วถือว่าการฉีดวัคซีนในไทยยังล่าช้าจากกำหนดการเดิมของรัฐบาลที่ 1 ล้านโดสภายในสิ้นเดือน มี.ค. 2564 ความล่าช้าดังกล่าวเกิดขึ้นจากเหตุขัดข้องในการผลิตของ AstraZeneca และการระงับใช้วัคซีนของ AstraZeneca จากข้อกังวลเกี่ยวกับอาการลิ่มเลือดในช่วงต้นเดือน มี.ค. 2564 ก่อนที่จะกลับมาฉีดอีกครั้งวันที่ 18 มี.ค. 2564 หลังจากหน่วยงานด้านยาของยุโรปได้ข้อสรุปแล้วว่าวัคซีนของ AstraZeneca มีความปลอดภัยและมีประสิทธิภาพ  

เราเชื่อว่าหุ้นที่อิงประเด็นวัคซีน (Vaccine Play) เช่น กลุ่มท่องเที่ยว ขนส่ง ธนาคาร พลังงาน อสังหาริมทรัพย์เพื่อการพาณิชย์ นิคมอุตสาหกรรม การพาณิชย์ โรงภาพยนตร์ โรงพยาบาลนานาชาติ สื่อ และขนส่งมวลชนจะได้ประโยชน์จากพัฒนาการเชิงบวกจากแผนการกลับมาเปิดประเทศของไทย   

มุมมองตลาดหุ้น/ กลยุทธ์การลงทุน กลยุทธ์การลงทุนวันนี้คาด SET แกว่งในกรอบ 1,580จุด+/- แนะ DCC (3.00บาท) 

หุ้นแนะนำ DCC (พื้นฐาน 3.00 บาท) เราคาดงบไตรมาส 1/2564 จะออกมาแข็งแกร่งและมีปัจจัยขับเคลื่อนคือ 1) อุปสงค์สำหรับกระเบื้องเซรามิคและวัสดุก่อสร้างที่สะสมมาตั้งแต่เกิดการแพร่ระบาดของไวรัสโควิด-19 ระลอกใหม่ในปลายปี 2563 ถึงไตรมาส 1/2564 2) ราคาขายเฉลี่ยที่สูงขึ้นสำหรับกระเบื้องเซรามิคขนาดใหญ่ ที่ตลาดมีความต้องการมากขึ้น ซึ่งเป็นกลุ่มที่มี GPM สูงกว่ากระเบื้องเซรามิคขนาดเล็ก 3) รายได้ภาคเกษตรที่แข็งแกร่ง ซึ่งคาดว่าจะเป็นประโยชน์โดยตรงต่อ DCC เพราะมียอดขายถึง 90% ที่อยู่ในพื้นที่ต่างจังหวัด และ 4) มาตรการกระตุ้นการบริโภคภายในประเทศจากภาครัฐจำนวนมาก 

รายงานตัวเลขเศรษฐกิจ วันพุธ ติดตาม ดัชนี PMI ภาคการผลิตของจีนเดือน มี.ค. คาด +1.1% MoM เป็น 51.2 จุด และตัวเลข PMI ภาคบริการของจีน เดือน มี.ค. และอัตราเงินเฟ้อยูโรโซนเดือน มี.ค. คาด +1.3% YoY ตัวเลขการจ้างงานภาคเอกชนโดย ADP คาด +5.0 แสนตำแหน่ง ตัวเลขยอดขายบ้านรอปิดการขายเดือน ก.พ. คาด -2.6% MoM และตัวเลขปริมาณน้ำมันดิบคงคลังของสหรัฐฯ รายสัปดาห์คาด -2.7 แสนบาร์เรล วันพฤหัสฯ ติดตาม ตัวเลขผลผลิตภาคอุตสาหกรรมของไทยเดือน ก.พ. คาด +0.6% YoY ตัวเลข Caixin PMI ภาคการผลิตของจีนเดือน มี.ค. คาทรงตัว MoM ที่ 51 จุด ตัวเลข PMI ภาคการผลิตของเยอรมัน และยูโรโซนเดือน มี.ค. คาดทรงตัว MoM ที่ 66.6 จุด และ 62.4 จุดตามลำดับ ตัวเลข PMI ภาคการผลิตของสหรัฐฯโดย ISM เดือน มี.ค. คาด +0.8% MoM เป็น 61.3 จุด และตัวเลขการขอสวัสดิการว่างงานรายสัปดาห์ของสหรัฐฯ คาด +6.8 แสนคน วันศุกร์ ติดตาม ตัวเลขการจ้างงานนอกภาคเกษตรของสหรัฐฯ เดือน มี.ค. คาด +1.82 แสนตำแหน่ง และตัวเลขอัตราการว่างงานของสหรัฐฯ เดือน มี.ค.